कुसै बन्होए दे पशु आला लेखा, जदूं तोड़ी बाह्रा दी दुनियां सदा-सदा लेई ओदिएं नजरें चा छप्पी नईं जन्दी, उसले तोड़ी जियां ओ इक्कै थारा पर सिर भन्नी-भन्नी मरदा रौंह्दा ऐ, ठीक उस्सै चाली ओदे बे-काबू मना दी ए तांग ओदे कालजे अन्दर खड़बात-जन ठुआलदी बाह्र निकली आने दा रस्ता लबदी रेई। कन्ने आले कमरे च सुरेश बे-फिक्रा सुत्ते दा सा। बश्कारला भित्त थोड़ा नेहा खुल्ले दा सा ते उस्सै दी इक भेठा, फर्शा उप्पर दरी बछाए दे, सिरा शा लेइयै पैरें तोड़ी, कम्बला च लबटोई दी, नौकरेआनी सुत्ती दी ही। पूरे घरा च उस बेल्लै कुसै दे बी जागने दी रत्ती-मासा छेड़ नेईं सी। सिर्फ इक्कली उयै, जियां अग्गी दी सेजा उप्पर पेदी, जला करदी ही। केईं दिन इस्सै पलंगा उप्पर ओदे कन्ने वीणापणि सोंदी रेई ही। पर अज्ज ओदा घरा आला घर गै सा। सै ओ अपने कमरे अन्दर सोन उठी गेई ही। ओदा मन दुखी सा, बे-चैन सा ते उसी चिंता सी जे वीणपणि उन्दे इस कमरे दे पलंगा पर होई सकने आले शरीरी भन्न-त्रोड़ बारै नेईं सोचा दी होयै। ए सोच औंदे गै उसी शर्मा ने ते बे-इज्जती दे भावा ने इस चाली घैरी लैता जे उसी बझोन लगा जियां ओदा कालजा फिंग-फिंगा होइयै त्रुट्टी जाग। उन्न बड़ी मुश्कलें अपने-आपा गी सम्हालेआ। पर फी बी ओदा शरीर इस चाली कम्बी गेया जियां हुनै-हुनै बिजली दी नंगी तार ओदे ने छोई गेई होयै।